Horft af þaki Péturskirkju yfir Péturstorg og Via della Conciliazioni , sem liggur að Ponte Sant’Angelo og Castel Sant’Angelo Við göngum til hægri úr kastalanum og áfram breiðgötuna Via della Conciliazione , sem liggur beint til Péturstorgs og Péturskirkju , miðpunkts heimsins í síðustu fimm aldir . Við ætlum þó fyrst að skoða hin víðáttumiklu söfn Vatíkansins . Hér stöndum við ekki á Ítalíu , heldur í ríki Páfastóls . Hér fást frímerki Vatíkansins og hér eru póstkassar þess . Héðan komast póstkort fljótar heim en úr póstkössum Rómar . Frá torginu beygjum við til hægri meðfram húsum Páfaríkis , eftir Via di Porta Angelica , Piazza del Risorgimento , Via Michelangelo og Viale Vaticano , samtals um 800 metra leið að dyrum Vatíkansafna . Vatíkansöfnin eru í páfahöllum , sem smám saman voru reistar , allt frá því um 500 , en einkum eftir 1377 , þegar páfastóll var fluttur aftur til Rómar frá Avignon og Vatíkanið tók við af Laterano-höllinni , sem hafði eyðilagzt í eldsvoða . Flest húsin eru frá 15. og 16. öld . Smám saman hlóðu páfarnir upp forngripum og dýrgripum , sem fylltu sali hallanna . Söfnin hafa verið opin almenningi síðan í lok 18. aldar , en hafa mikið verið stækkuð síðan .